Thlawsuah hrampi - Hre Mang\nMILAI LUNGAWINAK HRAMPI\nThe Beatitudes: Thlawruah lungawinak famkim\nSatan tumtah pakhat cu zumtu pawl nitin lungawinak siatsuah asi. Pathian hnatuan pakhat cu cui satan hmanrua pawl cu zumtu pawl hlawknak thlawsuah ah canter asi. Pathian fate pawl lungawi thlawsuahnak hrampi ziang asi ti zoh hnik uhsi.\nPathian in a Fapa neihsun a pek mi parah lungawi lotu pa/nu lungawiter dingin Pathian in laksawng dang a neih ding ka ruat ban lo.\nIsreal mi pawlin thlawsuah lungawinak tiah an rak ruah mi le an rak porh awknak pawl: Biaknak: danthlunnak in m I fel sinak, biak nak ah dinhmuntha, tuanvo tumpi neih nak pawl a rak si. Pathian hril mi miphun an sinak, pawnlang sakhua biaknak, asi ih an rak hngak bikmi cu Messiah in Israel miphun cu Rome cozah hnen ihsin luatter tahratin (Political freedom) leitlun ah miphun cungcuang si ding asi. Cutin Samaritan, le Zentel pawl cu vuico thlukah an rak ruat ih anmah le anmah cu miphun thianghlim, Pathian minung ah an rak ruat aw aw.\nSanthar minung pawl lungawinak le thlawsuah tiah an ruat mi:\nMaterialism: Lennak, fimthiamnak, hminthatnak, larnak, upat mi sinak, milai lawmnak, cawimawinak, nuamnung cennak, biaknak lamah pawlkomnak, sakhua cangvaihnak, zumnak thurin thatha le hruaitu hmin larlar thluntu sinak, leitlun milai pawlkom nak le hnatuansang kai, tvp, asi.\nSatan hmanrua: Satan in leitlun mi pawl thinlung sungah Pathian ah an lungawinak a siatsuah dan cihnih:\nA pakhatnak ahcun, tuarnak in: Taksa natnak, hrilsel lonak, dunglam hmailam thuanthu, kiangkap milai pawl hnaihnok nak a phunphun, harsatnak a phunphun, lungawinak siatsuahtu, hnaihnoktu hmanrua thawn, milailungawinak cu siatsuah asi theu.\nA pahnihnak ahcun, mi tampi cu an tisa thinlung duhmi thawn bum an si, tisa thinlung duhmi pek an si tikah Pathian ah an lungawinak hngat aw nawn loin leitlun thilah an lungawi tawk theu, ih a tawpnak an thlen tikah khua a tla tuk theu.\nKan umnak cio ah bulpak, kawhhran le pawlkom lungawinak ziang asi?\nMit hmuh theih thil le ri, sinak, dinhmun le milai pawlkom milai porh awknak ah a hngat aw mi asi maw?\nZesu Khrih in lungaiwnak thu a simmi: leitlun mi in thlawsuah le lungawinak an timi thawn a linglet lellel:\n· Pawnglang, mithmuh theih ah asi lo,\n· Milai sinak diktak dinhmun theih awk fiangnak in thutak ah hmuh suak awknak in a thawk,\n· SUnglam nun, lungput, nunhrampi, milai damsan, Khrih ah kan dinhmun, Pathian insangah kan dinhmun, a hnim thei lomi dinhmun sawn ah asi.\n· Thlarau mi farah, ninghang lungsia, lungnem, dingnak cu tihaal le rilrawng vekin a haal in haal ttiatianak, mi zangfah thiamtu, thinlung thiang, remnak tuahtu, Pathian duhnak ruangah hremnak tuartu, Khrih ruangah tuartu, harsatnak hniksaknak tuartu pawl cu mi thlawsuak le lungawi an si.\nRuattha hnik aw:\n#Pathian in a Fapa neihsun a pek mi parah lungawi lotu pa/nu lungawiter dingin Pathian in laksawng a neih ding ka ruat ban lo.\n# Na lungawinak ding hrangah nangmah lawngin ttuanvo na nei.\n# Satan tumtah mi cu Pathian ah na lungawinak siatsuah ding asi.\n# Bawipa ah kan lungawinak cu kan cahnak asi.\nZesu in lungawi thlawsuah mi sinak zoh hnik uhsi:\nI. 3 “Thlarau ah ka farah ti a thei tu cu mi thlawsuak (Blessed) an si, vancung uknak cu an ta asi ding.”\nTHlarau ah farah cu zovek saw a si?\nIsaiah in “…..Ka cem a si! Ka ruahsan ding zianghman a um nawn lo. Ka hmur ihsin a suak mi ṭongkam hmuahhmuah cu a sualmi ṭongkam a si ṭheh; misual lakah ka um ih hmurka thianglo lakah ka leeng” (Isa 6:5).\nPaul in, “Mi lungrethei ka va si so! Thihnak lamzin a pantu hih taksa pum ihsi hin zoso i runsuak ding” “Khrih Jesuh cu misual pawl rundamsuak dingah leilung ah a rung ṭum, timi hi a dikmi ṭong a si ih famkim zetin pom tlak le zum tlak a si. Cuih misual pawl lakah kei hi misual bik ka si.” ( I Tim. 1:15).\nPaul hi Zesu in a kawh hlanah, Farasi mi thianghlim a rak si, mai felnak le tuahttatnak ah a porh aw rero ih kawhhran rakhremtu asi. Farai le danthiam pawl cu anmai leiltun biaknak le zirhnak ah an puar thau rero lai fangah Zesu in ‘thlarau ah mi farahpawl cu mi thlawsuak le lungawi an sizia thu a sim tikah an ruahsan mi le porh awknak cu zianghman lo a rak sizia a lang theh. Pathian hmaiah taklawng, milai sualnak in milai dinhmun a siatsuah zo ruangah Pathian hmaiah zianghman sim ding nei nawn lo, kan thatnak bik khal puanse hnophnawl vek kan si zo.Sungmuril ah porh awknak a nei nawn lotu, Pathian hmai ah mai thatnak rel ding thei lo tu, Pathian thianhlimzia hmu zo tu, leitlun ah unau dang hnak in mai thatnak relding nei lotu, Pathian zangfah lainatnak loin vanram kai theinak ding nei nawn lotu, Pathian duhdawt zangfah lainatnak ringring in nitun a nungtu cu mi thlawsuak asi.\n“vancung uknak cu an ta asi ding”. Vancung uknak hi leitlun sumpai in lei theih sisehla, leitlun milian pawl hi leitlunah hmuh ding an um nawn loih an neih sumsaw in an lei dingih vanram ah in fehsan theh zo ding. cutluk ih a sunglawi mi vancung uknak cu thinlung sung muril, thlarau ah a farah zet tu pawl hrangah Pathian in a lakin Khrih Zesu ah in pek asi.\nII. 4 “Ninghang lungsia pawl cu mi tlawsuak an si, hnem in an um ding.”\n“Cancer natnak na nei na thi cing ding” tiah an simmi pa pakhat cu a nini in a siat rupro ih thlaruk sung a dam lai ding tiah doctor pawlin an timi asinan rei lo te ah a thi hlohli an ti.\nLeitlun minung pawl hi na thlarau cu sankhuk in hellram ah hremhmun ah a thi ding asi tiah sim rero mi an si nan ziangruangah an tiih cuangloih an phang cuang lo? “Mit an nei ih an mitin an zoh nan an hmu cuanglo, hna an thei nan an theithei lo” asi.\nSunglam thlarau nunak nei zotu, thutak a thei zo tu, Pathian Thalrau in a hrinthar zomi, sersiamthar zomi pawl sungmuril ah milai dinhmun cu fiangzetin an hmuhsuak awk tikah ninghang lungsia in an khat ih milai dinhmun siatzia, vokrual thah dingin sakhung lam pan in khawr mi vekin, hellram pan in satan in a rual pi in a khawr rero mi an theihfiang tikah ninghang lungsia in an um asi. Cui dinhmun hmu fiang aw tu pawl cu Pathian hmaiah lungsia lung kekkuai in an ra asi. Cutin Pathian ih zangfah lainatnak cun Khrih ah kumkhua nunnak a pek hai asi. Pathian in a hnem kai ih an santlaih lonak, an sualman cu a peksak ih a bawrhlawh mi tisa mizia pawl cu nitin kholhfai sak an si. Cuitikah milai thlarau cu ziangtluk thlawsuah mi le lungawi sopar saw asi? Cui lungawinak in a luahkhat zomi milai thinlung cu leitlun mithmuh theih thil zianghman in a hnin thei nawn lo. A kumkhua daih, zianghman in a hnin thei lomi lungawinakin milai sungmuril, thlarau ah a khatter asi.\nFapa tlanhlo cu a kutsungah zianghman a um nawn lo, vokrawl ei ding hman a neih nawn lo tikah nunghang lungsia in vok inn kiangah a ding cuahco vekin milai dinhmun cu Pathian tel lo cun riahsiatza a rak asi. Cui dinhmun ka thleng zo asi ti a thei aw tu, Pai hnenah a kirsal tu pawl cu Pa in kumkhua nunnak a pek hai ihlungawi puai pi a tuahsak asi. Cui lungawinak cun zumtu sunglam nun a luahkhat tikah leitlun harsatnak le buainak in a hnaihnok thei nawn lo asi.\nIII. 5 “Lungnem pawl cu mi thlawsuak an si, Pathian in a kamcia mi an co ding.”\nFapa tlanhlo cu a dinhmun a hmuh fiang awk tikah ka pai hnenah ka kir sal dingih fapa dinhmun cu ka phu nawn lo ruangah a siahhlawh dinhmun talah in pom hram dingin ka dil ding tiah a ti. A thinlung sungah porh awknak a um nawn lo. Ka pa hnen ihsin zianghman ka phu, le ka tlak mi a um nawn lo asi ti a thei aw aw. Cuvek in Pathian hmaiah mai dinhmun a thei fiang aw tu pawl, Pathian thianhlim zia le ropit maksakzia hmufiang tu pawl tangdor lo an um lo.\nTangdor ten nitin Pathian thawn fehtlang ding cu Pathian in alotheihlo in in phutmi asi (Mikha 6:8). Tangdornak um loin Pathian thawn fehtlang theih asilo. Porh awknak le Pathian an um tlang thei lo. Cutin thinlung tangdornak thawn nitin Pathian thawn a fehtlang tu pawl cu Pathian ih a kamcia mi cotu an si. Moses cu mi tangdor bik asi. Cutin, “..Na palnak ram hmuahmuh cu na ta asi ding” (Dan 11:240 tiah kamcia vekin vancungram cu kan ta asi lawng hman siloin leitlun damsung lala khalah siseh zumtu pawl kan palnak ram hmuahhmuah cu Pathian in inpek vivo asi.\n“3Kan Bawipa Jesuh Khrih ih Pa le a Pathian cu thangṭhat si koseh! Ziangah tile Khrih thawn kan pehzom awknak thawngin kan thlarau hrang van thlawsuahnak a phunphun kan hnenah in pe.\n“Kan Bawipa Jesuh Khrih ih Pa le a Pathian cu thangṭhat si koseh! Ziangah tile Khrih thawn kan pehzom awknak thawngin kan thlarau hrang van thlawsuahnak a phunphun (ziangkim) kan hnenah in pe.” (Eph. 1:3).\n“A sunlawinak le a ṭhatnak co ve dingah in kotu Khrih kan theihnak ruangin Pathian ṭihzahnak thawn kan nun theinak dingah kan ṭulmi hmuahhmuah cu Pathian ih cahnak huham in in pe zo. Cutiin in tiamkam ciami a tum le a sunglawimi laksawng cu in pek ih cuih laksawng ruangah in siatsuah theitu leilung tisa hiarnak ihsin nan luat thei ding ih Pathian a sinakah khan nan ṭawm aw thei ve ding.” ( II Pet. 1:3,4).\nAbraham hnenah kamcia mi ziangkim in pek lawng siloin “Pathian mizia ttawmpitu” ah in tuah ih kan sung ah Pathian mizia a nung ih Pai duhdawtnak cu a luangliam sawn asi.\n“Sikhalsehla ka pek dingmi tidai a intu cu a ti a haal nawn lo ding. Ka pek dingmi tidai cu amah sungah cirhti ah a cang ding ih cumi cun nunnak tidai le kumkhua nunnak a pe ding,” tiah a ti (Jon 4:13).\n“Thungaite in ka lo sim: sal cu a bawipa hnakin a tum sawn lo; tirhthlahmi khal thlahtu hnakin a tum sawn dah lo” (John 13:16).\nIV. 6 “Dingnak hrang rilrawng tihaal vekin a haal tu cu mi thlawsuak an si, diriamter an si ding.”\nMino te pakhat cu cancer natnak na nei asi, tiah ansim tikah a neih sumsaw hmuahhmuah khal a zuar ih damnak hrangah si a leivekin milai thlarau dinhmun a hmuh fiang aw tu taktak pawl cun sungmuril ah Pathian ih dingnak cu tihal le rilrawng vekin a haal asi.\nJacob cu a nunah thuphan per nak in a sungmuril nunak cu a ei ih amai sualnak in thlarau cu sal vekin a ciahneh tikah cui sualnak ih phurrit ihsin talsuak thei dingin Pathian a buan ih “thlawsuah ipek aw, culole ka thiding ti in Pathian a buan vekin mai dinhmun hmufiang tu pawl cu Pathian ih dingnak cu leitlun thil hmuahhmuah hnak khalin an duh in an haal sawn asi. Cutikah milai tuahfelnak ihsin asillomi Khrih ih dingnak cu kan dingnak ah pomsak kan si tikah milai sungmuril cu a di a riamih ziangtik hmanah a ti a haal nawn lo asi. “Ka pek dingmi tidai a intu cu a ti a haal nawn lo ding” ( Johne 4:13).\nNa ti a haal lai maw? Na ti a haal dah lo asile na thlarau athi asi ding! Na ti a haal lai asile Khrih Zesu hnenah feh aw! A kumkhua in na ti a haal sal nawn lo ding. “Atu cu Khrih Jesuh thawn a pehzom awmi hrangah cun sual thuṭhennak in an luat zo” (Rome 8:1). Khrih Zesu ah nunnak a nei zo tu pawl parah mawhsiat thei tu, thuthen thei tu, lei le van karlakah sersiam mi zianghman a um lo. Khrih ah Pa Pathian in miding mithianghlim ah in pom zo.\nV. 7 “Mi zanfahthiamtu pawl cu mi thlawsuak an si, Pathian in a zangfah ve ding.”\nLuke 10: 30- 37, “Cutikah Jesuh in, “Voikhat ah mi pakhat cu Jerusalem ihsin Jerikho ah a vung feh. Cutiih a feh laiah suamhmang pawl in an kai ih a hnipuan an hliit hnuah thizikte in an thawi ih an tlansan. 31Culai ah puithiam pakhat cu cuih lamzin ah a vung feh ngelcel; a sinain cupa a hmuh tikah khatlam kam in a hrial ih a fehsan. 32Cuvek ṭhiamṭhiam in Levi mi pakhat khal a va feh ve ih mina pa cu a hei zohhliahta ih khatlam kapin a hrial ih a fehsan ve. 33Asinain Samaria mi pakhat cu cutawk lamzin ah khual a tlawng ve ih cuih mina pa hnen a thleng ih a hmuh tikah a zaangfah ngaingai. 34A hei fuuk ih a hma cu siti le Sabitti a hnih ih ṭhatein a tuam sak. Cule a hruaimi rannung parah toter in khualbuk ah a fehpi ih cunah ṭhatein a tuamhlawm. 35A thaisun ah ngun tangka fanghnih a suah ih riahbuk kiltupa cu a pek ih, ‘Hi pa hi ṭhatein run tuamhlawm awla hi lam ih ka ra kir sal tikah hi pa na zohnak hrangih na cemmi hmuahhmuah cu ka lo ruul sal thluh ding,’ a ti,” tiah a sim. 36Cuih hnuah Jesuh in, “Suamhmang ih an kaih mipa ih innhnen cu himi pathum lakah hin zo hi so a si, tiah na ruat?” tiah a sut. 37Daan zirhtu saya in, “Amah a zaangfahtu pa hi a si,” tiah a let. Jesuh in, “Feh awla cubangtuk in va tuah ve aw,” tiah a ti.”\nLuke 25: 34-36; 41-43); 34Cule Siangpahrang cun a vorhlamih a ummi pawl hnenah ‘Ra uh, ka Pa ih a thlawsuahmi pawl! Ra uhla leilung seemtir ihsin nan hrangih rem ciami vancung Uknak hi ra co uh. 35Ziangah tile ka riil a rawn tikah ei ding rawl in pek; ka ti a haal tikah in ding tidai in pek; mikhual ka si laiah nan inn ah in tlunter; 36hnipuan nei lo ka si tikah hnipuan in pek; ka nat laiah in tuamhlawm; thawng ka tlak laiah in veh,’ tiah a ti ding. ………….41“Cule a kehlam ih a ummi pawl hnenah cun ‘Nannih Pathian ih camsiatmi pawl, ka hnen in tlanhlo uh. Satan le a dungthlun pawl hrangih ngaihtuahmi a mit dah lomi meisa sungah vung feh uh. 42Ziangah tile ka riil a rawng nain rawl in pe lo; ka ti a hal nain in ding tidai in pe lo; 43mikhual ka si laiah nan inn ah in tlungter lo; hnipuan nei lo ka si laiah hnipuan in pe lo; ka naa ih thawng ka tlak laiah in tuamhlawm lo,’ tiah a ti ding.\nMi tampi in leitlun biaknak vekin khrihfa sinak a hmangtu pawlin Biak inn sungah ziang kan tuah timi parah hngat aw aw in Pathian in thu in tthen lai ding tiah an ruat. Cutin siloin kan nitin nun, inn, khawsung, hnatuannak, le lamzin parah siseh nitin nun par sawnah zo kan si, Pathian fate maw, satan fate kan si timi a fiangter sawn ih Pathian in cui kan nun parah thu in then sawn dingmi a si. Cui kan nun, kan tuahnak ruangah vanram kai ding si loin vanram kai ding, Pathian fate pawl cu biak inn sungah ziang an tuah timi siloin khawsung, insang, lamzin par, le nitin nunah Pathian fate an sinak cu an sung ihsin Pathian mizia a langmi, Pathian duhmi an tuahnak in a lang asi.\nMi zangfah thiam lotu, midang mawhnak ngaidam thei lo tu thu thawn pehpar in a hnuailam vekin Bawi Zesu in a im fawn, Mathai 18: 28- 34; 28“Cule cupa cu a feh ih amah leiba malte a rak baaktu a hawipi hnen-um pa pakhat a tong. Cupa cu a kai ih a hngawng in a deek ih, ‘I baakmi i pe aw,’ tiah a ti. 29Cuih hnen-um pa cu a bok ih, ‘I zaangfah awla i hngak hrih hram aw. Ka lo kuan ko ding,’ tiah a dil ciamco. 30Asinain a ngaidam duh lo. A leiba a kuan ṭheh hlan lo thawngah a thlak. 31Cumi cu hnen-um dang pawl in an hmuh tikah an thin a nuam lo ngaingai ih siangpahrang hnenah an feh ih cuih thuhla cu an va sim ṭheh. 32Cutikah siangpahrang in cuih hnen-um pa cu a ko ih, ‘Nang sal ṭha lo. I dil ciamco ruangah i baakmi hmuahhmuah ka lo olh a si. 33Na parih zaangfahnak ka neih vekin na hawipi parah zaangfahnak nei ve ding mawi na si,’ tiah a ti. 34Siangpahrang cu a thin a heng ngaingai ih cupa cu a leiba zate ih a sam ṭheh hlan lo thawngah a thlak,” a ti.\n“Midang mawhnak kan ngaidam bangin kanmai mawhnak in ngaidam ve aw” ti ah thla kan cam bangin le kan kiangkap ah a tlasam mi pawl parah kanmah sung ihsin Pathian a phuansuah awknak hrangah leitlun ah a nung hrih mi kan asi. Midang mawhnak ngaidamnak in siseh Pathian in a pek mi midang hrangah a hlawkpi tu ding pawl hrangah a hmang suak aw tu siseh mi thlawsuak an si.\nVI. I. 8 “Thinlung a thiangmi pawl cu mi tlawsuak an si, Pathian an tawng ding..\nLeitlun mi pawlin thlawsuah le lungawinak tiah an ruah mi pawlihi an thinlung a uk lo mi pawl cu mi lungawi le thlawsuak an si: Lennak, fimthiamnak, hminthatnak, larnak, upat mi sinak, milai lawmnak, cawimawinak, nuamnung cennak, biaknak lamah pawlkomnak, sakhua cangvaihnak, zumnak thurin thatha le hruaitu hmin larlar thluntu sinak, leitlun milai pawlkom nak le hnatuansang kai, tvp, asi. Mit in a cak mi, thinlung in a hiar mi pawlin a thinlung a uk lomi, Pathian duhnak le tumtah mi le Pathian thu sawn in a thinlung a luahkhat, a ukmi cu mi thlawsuak le lungawi asi.\n“Ka fapa, na thinlung ipe aw le na mitin ka lamzin zawh aw” Thuf. 23:26” (My son, give me your heart and let your eyes keep to my ways).\nI John 2:15-17; 15Hi leilung le a sungih thilri hi tlaihsan hlah uh; hi leilung hi nan tlaihsan a sile Pathian duhdawtnak nan nei lo a si. 16Leilung ta a si mi thil hmuahhmuah: sualnak tisa in a hiar mi, milai in an hmuhmi le an duhmi thil, minung in hmaihngal porh awknak ih an ruahmi thil hmuahhmuah hi pakhatte hman Pa hnen ihsin a rami an si lo. A zatein leilung ihsin a rami an si ṭheh. 17Leilung le a sungih a ummi thilri, milai ih an tlaihsanmi pawl hi an hloral vivo zo; a sinain Pathian duhnak a tuahtu cu kumkhua in a nung ding.\nHeb.12:14; “Mi hmuahhmuah thawn rualremte in um zuam uhla nunnak thiangin nun tum uh, ziangah tile nunnak thiang neih locun zohman in Pathian an hmu thei lo ding.”\nPathian in a thinlung a thianter mi cu mi thlawsuak le lungawi an si.\nVI. 9 “Remnak tuahtu cu mi thlawsuak an si, Pathian fate tiah kawh an si ding..\nII Kor 5:18, “Hi hmuahhmuah hi Pathian ih tuahmi an si ṭheh; a ral a si mi kannih cu Khrih thawngin Amah thawn in remter zo ih midang khal Amah thawn remter dingah ṭuanvo in pek.”\nPathian le milai karlakah remnak a suahpi tu ding hrangah Pathian in ttuanvo a pek mi pawl cu mi thlawsuak an va si so! Hna a tuan suak tu cu amah Pathian lala asi fawn.\n”Ziangah tile amah ih tumtahmi duh dingah le nan tuahsuak dingah Pathian cu nan sungah hna a ṭuan a si. (Phi. 2:13). “Curuangah nanmah sungih hnaṭuan ṭha a thoktu Pathian in Khrih Jesuh ih Ni a ra thlen tikah cumicu a ṭuansuak ding tiah ka thei fiang (Phi.1:6).\n“Bawipa in, “Hriamnam cahnak le na thazaang cahnak in si loin ka thlarau in na hlawhtling ding” ( Zekhariah 4;6).\n“Curuangah kannih cu Khrih palai kan si. Pathian amah rori kanmah sungin thu a sim vek khin thu kan sim. Khrih ih hmin in kan lo sawm: Pathian thawn rem-aw uhla a ral sinak in a rualpi ah cang hram uh” 9 II Kor 5:20).\nPathian fate pawl leitlun hnatuan cu Pathian le milai rem awknak tua asi. Cutin Pathian thawn rem awk tikah Pathian Thlarau cu kan sungah a lal ih kan sung ihsin hna a tuan tikah kiangkap zumtu unau pawl thawn khal rem awknak remdaihnak a suak asi. Cutin leitlun in a haal tukmi tinung cu kan sung ihsin a luansuak thei nak asi fawn.\nVII. 10 “Pathian duhnak tuah ruangih hremnak a tuartu pawl cu mi thluasuak an si; Ziangah tile vancung Uknak cu anmah ih ta a si.\n“Keimah ruangah mikip in an lo hua ding” (Mathai 10:22). “Nannih hi leilung in a lo hua a si ahcun keimah i hua hmaisa zo ti kha cing ringring uh. Leilung ih ta si uh cila leilung hin ka ta tiah a lo duhzet hai ding. Sikhalsehla leilung ihsin ka lo hriil zo ih a ta nan si nawn lo; curuangah leilung in a lo huatnak cu a si.” John 15: 18-19).\n“ U le nau pawl, nan hnenah hniksak harsatnak a phunphun a thlen tikah mi vannei kan si tiah ruat aw uh; 3ziangah tile nan zumnak in cubangtuk hniksak harsatnak nan neh tikah tuar theinak a ra, ti nan thei……..v.12, Hniksak harsatnak a tuar ih hngette ih a ding theitu cu mi thlawsuak a si. Ziangah tile cubangtuk hniksaknak a neh thei ruangah Pathian in amah a duhdawtu pawl hrangih a tiam ciami nunnak sui lukhuh a ngah ding (James 1:2-3,12).”\nLeitlun ih rualpitha si hnak cun Khrih dungthlun in leitlunih raal si a tha sawn.\n“Ziangtinkim ahhin Pathian cun amah a duhdawtu le amah ih tumtahmi vekih a kawhmi hrangah cun an ṭhatnak ah hna a ṭuan a si, ti kan thei. 29Pathian in a hriil ciami pawl cu a Fapa hmuihmel keng dingah a thiadang cia hai; cuti cun unau tampi lakah a Fapa cu upa bik a sinak dgah a si (Rom 8:28-20).”\nZiangkim leitlun ah kan hmuh tawn mi pawl cu A Fapa kan bang sinsin nak ding hrangah le Fapa sunlawihnak ttawmpitu kan si theinak ding hrangah leitlunah ttuanvo in pek mi pawl ttuansuak thei dingin Pathian in kan hrangah thatnakah a canter theh asi.\nVIII. 11 “11“Keimah ih dungthluntu nan si ruangah mi in an lo hmuhsuam, an lo hrem ih thuphan a phunphun an lo puh tikah mi thluasuak nan si. 12Nan lungawi in nan aipuang uh, ziangah tile nan hrangah tuarman tampi vancung ah ret a si. Nan hlanih profet pawl khal cu bangtuk in hrem an tuar zo.\n· Khrih dungthluntu pawl tuar ding hrimhrim:\nLeitlunah na tisa duhmi na ngah lo asile na lungawi sawn aw. Pathian uknakle felnak sawn cu hawl hmaisa aw la ziangkim a lo pek bet sawn ding asi. Cucu Zesu ih thukam asi. Tuisunah na thlacam ngah lo kan um maw? Pathian hnenah dil mi ngah lo kan um maw? Um asile na dil mi kha “zianghmuahhmuah” sungah a tel lo tinak asi. Na thlacam mi kha na tisa duhnakhrang ah thla na rak cam rero asi thei. Cutin siloin na theih thiam lo mi siseh na theih mi siseh na tisa duhlo zawng na tawng rero asile, leitlun in raal vekin a lo hua, a lo dodal asile na lungawi sawn aw.\n“16, Cat loin nan lungawi uh; 17thlacam ringring uh. 18Ziangvek dinhmun khalah lungawi thu sim uh. Cucu Khrih Jesuh ah Pathian ih a lo duhsakmi a si.” (I The. 5:16-18).


SELINGLET - Hre Mang\nWELCOME TO MY PAGE > Siar ding: Reading contents > \nSELINGLET: THLARAU THI\nMilai tluksiatnak, Pathian thawn then awknak, thlarau thihnak, sual ih rah pawlin milai parah ziangtluk a siatsuah, timi zoh hnik uhsi. Zocio khal tangdornak thawn Pathian thu, Bible ih asimmi vek cekci in, Thlarau Thianghlim in ka sungmuril ah a fianter, cianter vek cekci in ka pom thei ding asi, ti thinglung tangdornak thawn, Pathian hmaiah khuk bilin Bible in a simmi zoh cio uhsi.\nSualman cu thihnak: Taksa, thinlung, thlarau thihnak:\nGenesis 2:15-17, Cun Bawipa Pathian in a seemsuah mi pa cu loram ṭuantu le kilkhawitu dingin Eden hmuan ah cun a umter. 16Pathian in a hnenah, “Hmuan sungih a ummi thingrah hmuahhmuah na ei thei; 17a sinain a ṭha le a sia theihthiamnak thingkung ih rah cu na ei hrimhrim lo pei. Na ei asile na ei ni in na thi ding,” ti ah a sim.\nSem 3;23, Curuangah Bawipa Pathian in minung cu a seemnak leilung thlo dingin Eden hmuan ihsin a dawi.\nIsai 64:6; Kan zate in mi borhhlawh kan si ṭheh; kan hnaṭuan ṭhabik khal cu fihnungzet a si ko. Kan sual ruangah thli ih semhlo mi thinghnah ro bangtuk kan si.\nGenesis 6:5, Pathian cun leilung par milai hmuahhmuah cu an ṭha lozet ih an thinlung ah ruahnak siava lawnglawng a khat ti kha a hmuh tikah, 6leilung parih milai a tuah cu a sir-aw sal ih a riah a siazet.\nPsalm 51:5, Ka suahthlak in mi ṭha lo ka si, Ka nu ih pum sung ihsin misual ka si zo.\nRomans 5:12, Sualnak cu mi pakhat ruangah leilungah a ra ih cuih a sualnak cun thihnak a thlenpi. Curuangah thihnak cu mi hmuahhmuah hnenah a thleng, ziangtin tile zozo khal an sual ṭheh.\nI Corinthians 2:14, Thlarau minung a si lomi pawl cun Pathian Thlarau hnen ihsin a rami laksawng cu an co thei lo; a theih khal an thei thei lo. Ziangah tile cuih laksawng pawlih sunlawizia cu thlarau thinlung lawngih theih theimi a si ih cumicu annih hrangah cun aat-hna a si.\nRomans 3:10-18, 10, Ca Thianghlim in: “A dingmi zohman an um lo, 11A fimmi pakhat hman an um lo, Pathian biatu khal an um lo. 12An zatein Pathian hnen ihsin an pial thluh ih, zinpeng an zawh ṭheh zo. Zohman thildik a tuahtu an um lo, pakhatte hman an um lo. 13An ṭongkam cu thihpi tlakmi bumnak hlir a si; An lei ihsin ṭihnungza thuphan pernak a suak; An hmur ihsin thihsii, rul tur bangtuk a suak. 14An ṭong cu mi camsiatnak hlir in a khat. 15Mi tuahmawh ding le mi phil (* 3:15 Phil: timi cu that thup tinak a si.) dingah cun an zamrang zet; 16An fehnak kipah siatsuahnak le cemralnak in a thlun hai. 17, Daihnak lamzin cu an thei dah lo; 18Pathian ṭihzahnak khal an zir dah lo,” a tivek kha a si.\nJeremiah 17:9, “Milai ih thinlung cu zoso a theithiam ding? Ziangdang hnakin mibum hmang bik a si; Damter dingah a harzet, a natnak a besia tuk!\nEphesians 2:1-10, 1Hlanah cun nan ṭhatlonak le nan sualnak ruangah thlarau lamin mithi nan si. 2Culai ahcun khawvel daan sia siseh, van tlolak le lei khawvel karlakih thlarau lam huham neitu, Pathian thu ngai duh lomi pawlih lakah hna a ṭuan rerotu thlarau siava ih thu siseh, nan rak thlun. 3Thungai in kan ti le kan zatein anmah vek thotho kan rak si; kan taksa hurnak thlunin kan rak nung, kan tisa le thinlung ih hiarmi poh kan rak tuah. Kanmah si daan te cekci ih kan rel ahcun kannih khal midang vek thotho in Pathian thinhengnak a tuartu ding kan si. 4Sikhalsehla Pathian ih in zaangfahnak cu a tlamtling ngaingai ih in duhdawtnak khal a tumzet ruangah, 5kan sualnak sungah thlarau lamin mithi cia kan si ko nain Khrih thawn nunnak ah in thoter sal zo. Pathian ih zaangfahnak thawngin rundammi nan si. 6Khrih Jesuh thawn kan pehzom awknak thawngin Pathian in Khrih thawn vancung ramih uk tlang dingah amah thawn in thoter sal zo. 7Hi bangtuk ih a tuahnak cu ziangdang ruangah a si lo; Khrih Jesuh sung ihsin kannih in duhdawtnak a tumzia kha kumkhua daih in langter a duh ruangah a si. 8Ziangah tile nannih cu Pathian zaangfahnak zaarah zumnak in rundam nan si. Hi rundamnak cu nan ṭuannak ruangih nan ngahmi a si lo, Pathian ih laksawng a si. 9Cuhrangah zo hman porh awk ding a si lo. 10Pathian in kan ṭuan ding hrangih a rak timtuah ciami hnaṭuan ṭha ṭuantu dingah Khrih Jesuh sungin kannih cu siamtharmi kan si.\nMatt. 10:28, Taksapum a that thei nain thlarau a that thei lotu pawl cu va ṭih hlah uh. Takpum le thlarau a pahnih in hell sungih a that theitu Pathian kha va ṭih sawn uh.\nMatthew 7:17-18, 17A harhdammi thingkung ṭha cun rah ṭha a rah ih thingkung ṭha lo cun rah sia a rah. 18A harhdammi thingkung cun rah sia a rah thei lo ih thingkung ṭha lo cun rah ṭha a rah thei ve lo\nJohn 6: 43, 44, Jesuh in, “Phunzai ruri nawn hlah uh! 44 I thlahtupa in ka hnenih a kuat lo ahcun zohman ka hnenah an ra thei lo ding; cutiih ka hnenih a rami cu ni neta bikah nunnak ah ka thoter ding.\n1 Cor. 12:3, Asinain Pathian Thlarau ih hruaimi pawl cun, “Jesuh cu siatserh si ko seh,” an ti thei lo ding ih Thlarau Thianghlim ih hruaimi pawl lawng in, “Jesuh cu Bawi a si,” an ti thei ding.\nJohn 15:4-5, 4Keimah thawn pehzom uhla kei khal nanmah ka lo pehzom ve ding. Sabit hnge cu amahte lawngin rah a rah thei dah lo; Sabit hripi thawn a pehzom awk lawngah a rah thei a si. Cubangtuk in keimah thawn nan pehzom awk lo ahcun nan rah thei hrimhrim lo ding. 5Keimah cu Sabit hri ka si ih nannih cu a hnge nan si. Zokhal ka sungah a um ih kei khal a sungih ka umcilh mi cun rah tampi a rah ding; ziangah tile keimah tel lo cun zianghman nan tuah theimi a um lo.\nRomans 8:7-8, 7Curuangah mi pakhat minung sinakih a ukmi cu Pathian ih ral a si, ziangah tile Pathian ih daan a thlun lo; a thlun duh lo lawng si loin a thlun thei lo. 8Minung sinakih daan a thluntu pawl cun Pathian lung an awiter thei lo.\nActs 16:14, An lakih pakhat, kan thu a ngaitu cu Thiatira khuami Lydia a si ih amah cu puan sendup zuartu a si. Amah cu Pathian a biatu a si ih Paul thusimmi kha ṭhateih ngai dingah Bawipa in Lydia ih thinlung saangka a on.\nEphesians 4:17-18, 17Bawipa ih hmin in nan hnenah ralrinnak thu ka sim duh: Khawvel mi bangin nung nawn hlah uh. Annih pawlih ruahnak cu thulolak a si ih, 18an thinlung cu a thim. Pathian ih pekmi nunnak sungah covo zianghman an nei lo, ziangah tile zianghman theihmi an nei lo ih an thinlung a ruh remrem.\n2 Cor. 3:12-18, 13Kannih cu Moses vek kan si lo. Moses cun a mithmai tleu a ziam vivo kha Israel mi pawl in hmu thei hlah haiseh tiah a hmai cu puan in a khuh aw. 14Ziangti a si khal le an thinlung saangka cu a pit thotho a si. Tuihsun tiangin thukham hlun cabu an siar tinin an thinlung cu puan in a khuh lai a si. Minung cu Khrih thawn an pehzom awk tik lawngah cuih puan cu a hawk aw a si. 15Tuihsun tiangin Moses Thukham an siar tikah an thinlung cu puan in a khuh thotho lai. 16Sikhalsehla cuih puan cu hlonhlo a theih; Ca Thianghlim khal in, “Moses cu Bawipa lamih a her tikah a puan cu a hawk aw,” tiah a ti. (*3:16 Suah 34:34 17Hitawk ih, “Bawipa,” a timi hi Thlarau a ti duhnak a si.) Cule Bawipa ih Thlarau umnak kipah cun zalennak a um. 18Kannih tla cu kan zatein kan hmai puanih tuammi kan si nawn lo ruangah Bawipa ih sunlawinak hi thlalang bangin a langtertu kan si. Cuih sunlawinak\nJohn 1:11, A ram sungah a ra nain a minung pawl in an rak saang lo.\nJohn 8:43, Ka simmi hi ziangah so nan theih thei lo? Ka thu simmi hi nan tuar thei lo ruangah a si.\nMatthew 13:14, Curuangah profet Isaiah ih simmi kha an parah a kim a si.\nProfet Isaiah cun: ‘Hi minung pawl in an ngai rero ding nain an thei thei lo ding.\nAn zoh rero ding nain an hmu thei lo ding.\n1 Cor. 1:18, 21, 18Thinglamtah parih Khrih thihnak thu hi a hloral cuahcomi pawl hrangah cun aat-hna meen a si; sikhalsehla rundam lai reromi kannih hrangah cun Pathian ih cahnak hmual a si. 19Ca Thianghlim in, “Mifim pawlih fimnak cu ka siatsuah ding ih,\nMithiam pawlih thiamnak cu ka hnong ding,” a ti. *1:19: Isai 29:14 20Curuangah mifim pawl khuiah so an um? Mithiam pawl khuiah so an um? Leilung tlun thu-el thiam pawl khuilamah so an si? Leilung tlunih fimnak hi aat-hna a si, ti kha Pathian in a langter zo a si lo maw? *1:20: Job 1:22; Isai 19:12, 33:18, 44:25 21Minung in anmah ih fimnak in Pathian an theih thei lonak dingah amah Pathian in a fimnak in a rak tuah cia zo a si. Sikhalsehla kan phuan mi “aat-thu,” an timi Thuthang ṭha hi hmang tahratin a zumtu pawl rundam dingah Pathian ih tuahmi a si. 22Judah mi pawl in a dik le dik lo theih theinak dingah hmuhsaknak mak hmuh an duh; Grik mi pawl cun fimnak sawn in an hawl.\n1 Cor. 2:14; Thlarau minung a si lomi pawl cun Pathian Thlarau hnen ihsin a rami laksawng cu an co thei lo; a theih khal an thei thei lo. Ziangah tile cuih laksawng pawlih sunlawizia cu thlarau thinlung lawngih theih theimi a si ih cumicu annih hrangah cun aat-hna a si.\nJohn 3:3, Jesuh in, “Thungaite in ka lo sim: zokhal hrin sal (* 3:3 Hrin sal: timi hi Grik ṭong ahcun ‘tlun lamih hrinmi,’ ti khal a si thei.) a si lo ahcun Pathian Uknak a hmu thei lo ding,” tiah a ti.\nJohn 15:5, Keimah cu Sabit hri ka si ih nannih cu a hnge nan si. Zokhal ka sungah a um ih kei khal a sungih ka umcilh mi cun rah tampi a rah ding; ziangah tile keimah tel lo cun zianghman nan tuah theimi a um lo\nJohn 6:63, 64-65, 63Nunnak taktak a petu cu Thlarau a si; milai-ih taksa cu san a tlai lo. Nan hnenih ka simmi ṭongkam hi nunnak le Thlarau petu a si. 64Asinain mi ṭhenkhat cun nan zum lo,” tiah a ti. Jesuh in a hramthokte ihsin zoso i zum lotu ding, tile zoso i zuartu ding ticu a thei ṭheh zo. 65Cule Jesuh in, “Hiti a si ruangah sokhaw Pa in ka hnenih a ratter lo ahcun zohman ka hnenah an ra thei lo ding, tiah ka lo simnak kha a si cu!” tiah a ti.\nMat. 16: 17, Cutikah Jesuh in, “Johan fapa Simon, mi vannei na si! Ziangah tile hi thu cu minung hnen ihsin na ngahmi a si lo, vancung i a um ka Pa in na hnenih a phuanmi a si\nEzek. 11:19, Thinlung le ruahnak thar ka pe ding. Lungto vekih a hakmi an thinlung cu ka hlon hlo ding ih thinlung neem ka pe ding.\nJohn 15:16, Nannih in in hriil lo; keimah in ka lo hriil hai ih kumkhuaih a hmunmi rah nan va rah theinak dingah ka lo fial a si. Ka hmin in Pa hnenih nan dilmi hmuahhmuah cu a lo pe ding.\nSualthu siar bet duh hrangah: http://www.hremang.com/Home/sual-thu ah siar bet ding a um.\nAltunah kan hmuh vek asile, Pathian in milai duhhril theinak cu a laksak lo, a siatsuah lo. Milai cu sual ah a tluksiat tikah Bible in a simvekin thlarau ah mithi asi ih Pathian thawn pehtlaih nak a nei nawn lo. Milai thinlung khawruahnak cu Pathian Thlarau uknak, fimzirh, kaihhruai, lamzin hmuhnak hnuai ah a nung nawn lo. Satan sawn in a uk. Cuticun milai mizia cu selinglet thluh asizo. Cutin milai thinlung, siatha theihnak cun amai mizia sual dokalh in thiltha tuah cu duh zet theu ding maw, milai mizia cu sual mizia, a thluse zo mi asi tikah thiltha thleidan thiamnak le tuah thei nak a nei nawn lo. (Thiltha ti tikah, milai cuaithlainak ih ‘thiltha’ si loin, Pathian in ‘thiltha’ a timi cu milai in a tuah thei nawn lo. Cutin, Bible in a sim vekin milai tuah suak mi, nunrah cu sual lawnglawng, Pathian hmaiah selinglet, bawrhhlawh, puanse hnophnol vek fang asi. Cutin, milai cu Pathian ih dingfelnak thianhlimnak cuaithlai tehfung ah a tling nawn ta lo. Cucu a tlunih Bible bungcang pawl lakkhawm in simmi asi.\nHminsin: “Thiltha” titikah milai in “thiltha” timi le Pathian in Bible sungah a ngan vekin “thiltha” a timi thleidan thiam ding asi.\nBible sungah Pathian amah le amah a puansuah awknak le a duhdawt mi milai a sersiamthar nak hrang a hnatuan pawl cu casiar tu zate par ah Thlarau Thianghlim in lo fianter hram sheh!


Falam Leikak Ruangah Inn Nga An Ṭhawn - Chinland Today Media\nJuly 15, 2017 5:29 pm·0 comments\nFalam ih Tlanglo veng, tluntazin ih lei pawl an kak ruang ah a kiangkap ih umtu inn 5 pawl cu tui ni ah ṭhawn awk tiin thu kan dong. Hi inn nga ṭhawntul mi ah innsang 11 an um.\nInn ṭhawn ṭul mi pawl cu Pu Tluang Tin Dim inn ah innsang 2, Sayamah Iang Cin inn ah innsang 2, Pu Ṭuan Hmung inn ah innsang 1, Pu Hrang Sel inn ah innsang 3 pal an si tiah kan thei. A bese deuh mi le ṭhawn tum mi Pu Run Ro Thang inn ah innsang 3 pawl khal an um bet hrih.\nThuhla kan don dan in inn ṭhawn zo mi Sayamah Iang Cinn in hi July 13 zaan nazi 8:30 hrawng ihsin a mahten a kak thok. Cutin zing ah mallai a kakbet. ‘Tlawng ka feh ah mallai a kak, sun ah a kak bet ih cutin kan ṭhawn’ tiin saymah cun a sim.\nTui a kaknak san cu a thlanglam ih cangdawl mi ruangah a si tiin theih a siih, hi tiih a kak ding thinphan ruangah hih cang pawl hi dawl dingin ṭuanvo neitu hnen khalah vei 3 lai dilnak a rak nei dah zo thu khal sayamah cun Chinland Herald hnenah a sim.\nLeikaknak hmun hi Tlanglo veng, Tluntazin Thet Mont Purang thlenhlan te a siih a kaknak sanbik cu a thlanglam ih cang lainak ruangih dir mi asi ding tiah zum a um zet.#